SKRIFTLIG FORESPØRGSEL E-1039/00

af Bart Staes (Verts/ALE) til Kommissionen

(4. april 2000)

Om: Reduktion af svinebestanden i Flandern ledsaget af socio-økonomiske foranstaltninger

I slutningen af februar oplyste kommissionsmedlem Margot Wallström (miljø) i sit svar på skriftlig forespørgsel nr. E-2686/99(1), at Kommissionen var bekendt med de alvorlige problemer, den flamske region stod overfor som følge af tilstedeværelsen af betragtelige mængder af fosfor og kvælstof.

De høje koncentrationer af fosfor og kvælstof stammer såvel fra kemisk gødning som fra naturgødning fra kvægholdet. Kommissionsmedlem Wallström oplyser, at disse store mængder medfører en diffus forurening af grundvandet, hvilket fremgår af rapporterne fra Vlaamse Milieumaatschappij, og eutrofiering af overfladevandet; desuden medfører de forurening af Nordsøen.

I Flandern vokser forståelsen for, at der er for mange svin i forhold til landbrugsarealet til at gødningen kan bortskaffes uden risiko for menneske og miljø. Nu er der omkring 8 millioner svin. I 1992 var der 6 545 000, fem år senere allerede 7 367 653. Der må derfor stilles det spørgsmål og det må besvares om det ikke vil være bedre at vælge en reduktion af svinebestanden ledsaget af socio-økonomiske foranstaltninger.

Kan en reduktion af svinebestanden i Flandern (delvis) finansieres over fællesskabsbevillinger i betragtning af situationens alvor og nitratdirektivets forrang frem for markedsordningen for svinekød? Inden for hvilken lovmæssig og finansiel ramme er en sådan reduktion ledsaget af socio-økonomiske foranstaltninger i bekræftende fald mulig? Vil Kommissionen i benægtende fald skabe en lovmæssig og finansiel ramme for en sådan reduktion ledsaget af socio-økonomiske foranstaltninger i betragtning af situationens alvor og nitratdirektivets forrang frem for markedsordningen for svinekød?

(1) EFT C 280 E af 3.10.2000, s. 103.

Svar afgivet på Kommissionens vegne af Franz Fischler

(14. juni 2000)

En formindskelse af svinebestanden i Flandern eventuelt ledsaget af socioøkonomisk foranstaltninger skal undersøges ud fra flere synsvinkler: ud fra den fælles markedsordning og ud fra de foranstaltninger, der er truffet i forbindelse med politikken for udvikling af landdistrikter og politikken for strukturfondene og i forbindelse med den nationale støtte.

Den fælles markedsordning for svinekød indeholder ingen bestemmelse om begrænsning af produktionen for at nedbringe svinebestanden i medlemsstaterne. Producenterne bærer det fulde ansvar for antallet af svin på deres bedrift. Det gælder for en eventuel forøgelse af besætningen, men også for en reduktion, der eventuelt er nødvendig i forbindelse med Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget(1). EF kan i forbindelse med den fælles markedsordning for svinekød ikke yde tilskud til en eventuel reduktion af svinebestanden i Flandern, der er nødvendig for at overholde de forpligtelser, der følger af direktiv 91/676/EØF om beskyttelse af vand mod forurening forårsaget af nitrater, der stammer fra landbruget.

Det er dog indlysende, at svineavlerne ikke må misbruge den frihed, som den fælles markedsordning for svinekød giver dem. De skal overholde alle de normer og forpligtelser, der er fastsat i EF-lovgivningen, den nationale lovgivning og den regionale lovgivning ud over bestemmelserne i den fælles markedsordning for svinekød, der kan have en direkte eller indirekte indflydelse på antallet af dyr på bedriften.

I forbindelse med endeligt ophør med landbrugsaktivitet, der indebærer en fuldstændig reduktion af besætningen, er der i forordningen om udvikling af landdistrikter (Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2)) fastsat EF-støtte til førtidspensionering. En national støtte til endeligt ophør med dyrehold er også mulig i forbindelse med retningslinjerne for statsstøtte i landbrugssektoren(3). De flamske myndigheder har hidtil ikke foreslået nogen af de to støtteformer formelt.

For de bedrifter, der mindst opfylder minimumsbetingelserne for dyrs miljø, hygiejne og velfærd, er en EF-finansiering mulig i forbindelse med forordningen om udvikling af landdistrikter. Denne støtte kan bl.a. vedrøre foranstaltninger for miljøet i landbruget såsom støtte til omstilling til økologisk landbrug og ekstensivt landbrug, foranstaltninger, der figurerer i planen for udvikling af landdistrikter i Flandern i perioden 2000-2006, og som Kommissionen for tiden gennemgår, og som forventes vedtaget i efteråret.

Der ydes derimod ikke EF-støtte til en delvis reduktion af besætningen, hvis antallet af dyr i landbrugsbedriften overstiger den grænse, der er fastsat i nitratdirektivet. Denne grænse svarer i de følsomme zoner til en mængde husdyrgødning, der højst indeholder 170 kg kvælstof pr. ha.

Den flamske plan for udvikling af landdistrikter omfatter i øvrigt for flere sektorer, herunder svinesektoren, støtte til investering i bedrifter, der opfylder ovennævnte minimumsbetingelser, bl.a. via diversificering, for i første række at bidrage til et levedygtigt landbrug og forbedring af landbrugsindkomsterne. Sidstnævnte foranstaltning kan eventuelt styrke omlægningen af svinesektoren.

Endelig udgør de strukturfonde (Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(4)), der kan intervenere i mål 2-zonerne, EF's bedste instrumenter i de områder, hvor den økonomiske og sociale omstilling skal støttes. Bestemmelserne for strukturfondene i perioden 2000-2006 omfatter bl.a. en EF-støtte til de landdistrikter, der er truet af alvorlige strukturproblemer i landbrugssektoren. Det skal dog understreges, at de flamske myndigheder i afgrænsningen af mål 2-områderne ikke har inddraget de landdistrikter, hvor svineavlen behøver en omstrukturering.

(1) EFT L 375 af 31.12.1991.

(2) EFT L 160 af 26.6.1999.

(3) EFT C 28 af 1.2.2000.

(4) EFT L 161 af 26.6.1999.